ᱯᱷᱟᱨᱟᱠᱠᱟ

ᱯᱷᱟᱨᱟᱠᱠᱟ ᱯᱚᱪᱷᱤᱢ ᱵᱟᱸᱜᱽᱞᱟ ᱯᱚᱱᱚᱛ ᱨᱮᱱᱟᱜ ᱢᱩᱨᱥᱤᱫᱟᱵᱟᱫᱽ ᱦᱚᱱᱚᱛ, ᱡᱚᱝᱜᱤᱯᱩᱨ ᱥᱟᱵᱰᱤᱵᱷᱤᱥᱟᱱ ᱨᱮ ᱢᱤᱫ ᱯᱩᱞᱤᱥ ᱥᱴᱮᱥᱟᱱ ᱟᱨ ᱢᱤᱫ ᱯᱳᱴ ᱚᱯᱷᱤ ᱥᱟᱞᱟᱜ ᱢᱤᱫ ᱥᱟᱦᱟᱨ ᱠᱟᱱᱟ᱾ ᱱᱚᱶᱟ ᱫᱚ ᱒᱐᱑᱑ ᱦᱚᱲᱞᱮᱠᱷᱟ ᱡᱚᱠᱷᱟ ᱨᱮ ᱪᱤᱱᱦᱟᱹ ᱵᱟᱝ ᱛᱟᱦᱮᱱ ᱠᱟᱱᱟ᱾

ᱥᱩᱨ ᱨᱮᱱᱟᱜ ᱥᱟᱦᱟᱨ
ᱯᱷᱟᱨᱟᱠᱠᱟ ᱟᱰᱮᱯᱟᱥᱮ ᱟᱭᱢᱟ ᱜᱟᱱ ᱡᱟᱜᱟ ᱢᱮᱱᱟᱜᱼᱟ, ᱱᱚᱶᱟ ᱠᱚ ᱫᱚ ᱦᱩᱭᱩᱜ ᱠᱟᱱᱟ ᱯᱷᱟᱨᱟᱠᱠᱟ ᱵᱮᱨᱮᱡ ᱠᱟᱭᱩᱱᱥᱤᱞ, ᱱᱚᱵᱟᱨᱩᱱ, ᱵᱮᱱᱤᱭᱟᱜᱨᱟᱢ,ᱥᱨᱤᱢᱟᱱᱛᱚᱯᱩᱨ, ᱯᱩᱨᱟᱱ ᱪᱚᱱᱰᱤᱯᱩᱨ ᱟᱨ ᱥᱟᱦᱮᱵᱽᱱᱟᱜᱟᱨ᱾ ᱱᱚᱶᱟ ᱠᱚ ᱫᱚ ᱒᱐᱑᱑ ᱦᱚᱲᱞᱮᱠᱷᱟ ᱡᱚᱠᱷᱟ ᱨᱮ ᱦᱚᱲᱞᱮᱠᱷᱟ ᱥᱟᱦᱟᱨ ᱟᱨᱵᱟᱝᱠᱷᱟ ᱟᱹᱛᱩ ᱞᱮᱠᱟᱛᱮ ᱪᱤᱱᱦᱟᱹ ᱣᱟᱠᱟᱱᱟ ᱟᱨ ᱟᱨ ᱟᱫᱚᱢ ᱫᱚ ᱵᱟᱝ ᱪᱤᱱᱦᱟᱹ ᱣᱟᱠᱟᱱᱟ᱾Google maps

ᱯᱳᱞᱤᱥ ᱥᱴᱮᱥᱟᱱ
ᱯᱷᱟᱨᱟᱠᱠᱟ ᱯᱳᱞᱤᱥ ᱥᱴᱮᱥᱟᱱ ᱫᱚ ᱯᱷᱟᱨᱟᱠᱠᱟ ᱥᱟᱶᱛᱟ ᱥᱩᱥᱟᱹᱨ ᱵᱚᱱᱚᱛ (block) ᱥᱟᱥᱚᱱᱤᱭᱟᱹ ᱨᱮ ᱢᱮᱱᱟᱜᱼᱟ᱾

ᱵᱚᱱᱚᱛ ᱛᱟᱞᱢᱟ
ᱯᱷᱟᱨᱟᱠᱠᱟ ᱥᱟᱶᱛᱟ ᱥᱩᱥᱟᱹᱨ ᱵᱚᱱᱚᱛ ᱛᱟᱞᱢᱟ ᱫᱚ ᱯᱷᱟᱨᱟᱠᱠᱟ ᱨᱮ ᱢᱮᱱᱟᱜᱼᱟ᱾

ᱠᱟᱹᱣᱰᱤᱟᱹᱨᱤ
᱑᱙᱖᱑ ᱥᱮᱨᱢᱟ ᱨᱮ ᱯᱷᱟᱨᱟᱠᱠᱟ ᱵᱮᱨᱮᱡ ᱵᱮᱱᱟᱣ ᱠᱟᱹᱢᱤ ᱮᱛᱚᱦᱚᱱ ᱞᱮᱱᱟ ᱟᱨ ᱑᱙᱗᱕ ᱨᱮ ᱱᱚᱶᱟ ᱫᱚ ᱠᱚᱢᱤᱥᱟᱱ ᱦᱩᱭ ᱞᱮᱱᱟ᱾

ᱱᱚᱵᱟᱨᱩᱱ ᱨᱮ ᱮᱱᱴᱤᱯᱤᱥᱤ ᱨᱮᱱᱟᱜ ᱒᱑᱐᱐ ᱢᱮᱜᱟᱣᱟᱴ ᱯᱷᱟᱨᱟᱠᱠᱟ ᱥᱩᱯᱟᱨ ᱛᱷᱟᱨᱢᱟᱞ ᱯᱟᱣᱟᱨ ᱥᱴᱮᱥᱟᱱ ᱑᱙᱘᱖ ᱠᱷᱚᱱ ᱒᱐᱑᱑ ᱢᱩᱫ ᱨᱮ ᱮᱛᱚᱦᱚᱱ ᱞᱮᱱᱟ᱾ ᱱᱚᱶᱟ ᱛᱷᱟᱨᱢᱟᱞ ᱯᱟᱣᱟᱨ ᱥᱴᱮᱥᱟᱱ ᱞᱟᱹᱜᱤᱫ ᱠᱩᱭᱞᱟᱹ ᱟᱹᱜᱩ ᱠᱟᱹᱢᱤ ᱨᱮ ᱯᱷᱟᱨᱟᱠᱠᱟ ᱵᱚᱱᱫᱚᱨ ᱟᱹᱰᱤᱜᱟᱱ ᱠᱟᱹᱢᱤ ᱨᱮ ᱞᱟᱜᱟᱜᱼᱟ᱾

ᱦᱮᱡᱽᱥᱮᱱ
ᱱᱟᱣᱟ ᱯᱷᱟᱨᱟᱠᱠᱟ ᱡᱟᱝᱥᱟᱱ ᱨᱮᱞ ᱴᱨᱮᱥᱚᱱ ᱱᱚᱰᱮᱱᱟᱜ ᱨᱮᱞ ᱴᱨᱮᱥᱚᱱ ᱠᱟᱱᱟ, ᱡᱟᱦᱟ ᱫᱚ ᱦᱟᱵᱽᱲᱟ-ᱱᱤᱣ ᱡᱚᱞᱯᱟᱭᱜᱩᱲᱤ ᱞᱮᱭᱤᱱ ᱪᱮᱛᱟᱱ ᱨᱮ ᱢ3ᱱᱟᱜᱼᱟ᱾

ᱡᱟᱹᱛᱤᱭᱟᱹᱨᱤ ᱥᱚᱨᱠ ᱮᱞ ᱑᱒ (ᱢᱟᱬᱮ ᱮᱞ ᱡᱟᱹᱛᱤᱭᱟᱹᱨᱤ ᱥᱚᱨᱠ ᱓᱔) ᱯᱷᱟᱨᱟᱠᱠᱟ ᱵᱷᱤᱛᱨᱤ ᱛᱮ ᱯᱟᱨᱚᱢ ᱪᱟᱞᱟᱣ ᱟᱠᱟᱱᱟ᱾

ᱥᱮᱪᱮᱫ
᱑᱙᱙᱔ ᱥᱮᱨᱢᱟ ᱯᱷᱟᱨᱟᱠᱠᱟ ᱨᱮ ᱯᱨᱚ. ᱥᱚᱭᱮᱫ ᱱᱩᱨᱩᱞ ᱦᱟᱥᱟᱱ ᱠᱚᱞᱮᱡᱽ ᱛᱷᱟᱯᱚᱱ ᱦᱩᱭ ᱟᱠᱟᱱᱟ᱾ ᱱᱚᱶᱟ ᱫᱚ ᱧᱩᱛᱩᱢᱟᱱ ᱱᱟᱜᱟᱢᱤᱭᱟᱹ ᱟᱨ ᱯᱚᱪᱷᱤᱢ ᱵᱟᱸᱜᱽᱞᱟ ᱨᱮᱱ ᱢᱟᱬᱮ ᱜᱚᱵᱷᱚᱨᱱᱚᱨ ᱥᱚᱭᱮᱫ ᱱᱩᱨᱩᱞ ᱦᱟᱥᱟᱱ ᱟᱜ ᱧᱩᱛᱩᱢ ᱛᱮ ᱧᱩᱛᱩᱢ ᱦᱩᱭ ᱟᱠᱟᱱᱟ᱾ ᱠᱚᱞᱭᱟᱱᱤ ᱡᱮᱜᱮᱛ ᱵᱤᱨᱫᱟᱹᱜᱟᱲ ᱥᱟᱞᱟᱜ ᱡᱚᱯᱨᱟᱣ ᱢᱮᱱᱟᱜ ᱱᱚᱶᱟ ᱠᱚᱞᱮᱡᱽ ᱨᱮ ᱵᱟᱝᱞᱟ, ᱤᱝᱞᱤᱥ, ᱟᱨᱵᱤ, ᱱᱟᱜᱟᱢ, ᱨᱟᱡᱽᱟᱹᱨᱤ ᱥᱟᱬᱮᱥ, ᱥᱟᱶᱛᱟ ᱟᱹᱨᱤ, ᱥᱮᱪᱮᱫ, ᱠᱟᱹᱣᱰᱤᱟᱹᱨᱤ ᱟᱨ ᱚᱛᱱᱚᱜ ᱪᱮᱛᱟᱱ ᱨᱮ ᱚᱱᱟᱨᱥ ᱠᱳᱨᱥ (honours course) ᱯᱟᱨᱦᱟᱣ ᱦᱩᱭᱩᱜ ᱠᱟᱱᱟ᱾

ᱱᱚᱰᱮ ᱟᱨᱦᱚ ᱱᱤᱣ ᱫᱤᱞᱞᱤ ᱠᱳ-ᱮᱰᱩᱠᱮᱥᱟᱱᱟᱞ ᱤᱝᱞᱤᱥ ᱢᱤᱰᱤᱭᱟᱢ ᱥᱤᱵᱤᱮᱥᱥᱤ ᱥᱠᱩᱞ ᱢᱮᱱᱟᱜᱼᱟ, ᱱᱚᱶᱟ ᱫᱤᱞᱞᱤ ᱯᱟᱵᱽᱞᱤᱠ ᱥᱠᱩᱞ ᱫᱚ ᱫᱤᱞᱞᱤ ᱯᱟᱵᱽᱞᱤᱠ ᱥᱠᱩᱞ ᱜᱟᱶᱛᱟ ᱦᱚᱛᱮᱛᱮ ᱪᱟᱪᱞᱟᱣᱚᱜ ᱠᱟᱱᱟ᱾ ᱱᱚᱶᱟ ᱫᱚ ᱑᱙᱙᱓ ᱥᱮᱨᱢᱟ ᱨᱮ ᱛᱷᱟᱯᱚᱱ ᱦᱩᱭ ᱟᱠᱟᱱᱟ ᱟᱨ ᱱᱚᱰᱮ ᱢᱫᱫᱷᱚᱢᱤᱠ ᱟᱨ ᱩᱪᱪᱷᱚᱢᱟᱫᱷᱚᱢᱤ ᱨᱮᱭᱟᱜ ᱥᱮᱪᱮᱫ ᱮ ᱮᱢᱮᱢ ᱠᱟᱱᱟ᱾ 

ᱱᱚᱰᱮ ᱟᱨᱦᱚ ᱦᱚᱞᱤ ᱯᱷᱮᱢᱮᱞᱤ ᱥᱠᱩᱞ ᱢᱮᱱᱟᱜᱼᱟ, ᱡᱟᱦᱟ ᱫᱚ ᱮᱭᱤᱪᱮᱯᱷᱮᱥ ᱛᱤᱨᱞᱟᱹ ᱠᱚ ᱦᱚᱛᱮᱛᱮ ᱪᱟᱞᱟᱜ ᱠᱟᱱᱟ᱾ ᱱᱚᱣᱟ ᱫᱚ ᱥᱤᱟᱭᱮᱥᱥᱤᱤ ᱤᱝᱞᱤᱥ ᱢᱤᱰᱤᱭᱟᱢ ᱥᱠᱩᱞ ᱠᱟᱱᱟ᱾ ᱑᱙᱙᱗ ᱥᱮᱨᱢᱟ ᱨᱮ ᱛᱷᱟᱯᱚᱱ ᱦᱩᱭ ᱟᱠᱟᱱ ᱱᱚᱣᱟ ᱥᱠᱩᱞ ᱨᱮ ᱢᱫᱫᱷᱚᱢᱤᱠ ᱥᱟᱶ ᱥᱟᱶ ᱛᱮ ᱩᱪᱪᱷᱚᱢᱟᱫᱷᱚᱢᱤ ᱯᱟᱨᱦᱟᱣ ᱦᱩᱭᱩᱜ ᱠᱟᱱᱟ᱾ ᱱᱚᱣᱟ ᱫᱚ ᱵᱮᱱᱤᱭᱟᱜᱨᱟᱢ ᱦᱚᱥᱯᱤᱴᱟᱞ ᱟᱨᱮ ᱨᱮ ᱢᱮᱱᱟᱜᱼᱟ᱾

ᱦᱚᱲᱢᱚᱥᱟᱶᱟᱨ

ᱵᱟᱨᱦᱮ ᱡᱚᱱᱚᱲ

ᱥᱟᱹᱠᱷᱭᱟᱹᱛ